डालटनगंज (रां.ए.सं.) :- तीज सुहागिनों का मुख्य त्योहार है और इस दिन व्रत रखकर महिलाएं अपनी पति की दीघार्यु की कामना करती हैं, लेकिन एक महिला ने तीज के दिन अपने मायके वालों के साथ मिलकर अपने पति की ही हत्या कर दी। यह घटना पलामू जिले के नक्सल प्रभावित तरहसी थाना क्षेत्र की है। इस संबंध में हत्या की प्राथमिकी दर्ज करायी गयी है। जिले के पंडवा थाना क्षेत्र के कठौतिया गांव निवासी कुलदीप मेहता तीज के दिन अपनी पत्नी को लेकर अपने ससुराल तरहसी के नवगढ़ गया था। यहां उसकी हत्या कर दी गयी। हत्या के बाद उसके ससुरालवालों ने उसके माता-पिता को फोन कर बताया कि कुलदीप की तबीयत खराब हो गयी है, उसे इलाज के लिए सदर अस्पताल ले जा रहे हैं। यह सुनकर कुलदीप के परिजन सदर अस्पताल पहुंचे, लेकिन वहां माजरा उल्टा था। उन्हें कुलदीप का शव मिला। पत्नी सहित उसके ससुराल पक्ष के सारे लोग गायब थे। कुलदीप के पिता उमेश मेहता ने सदर अस्पताल में पुलिस के समक्ष आरोप लगाते हुए कहा कि शादी के बाद से उसकी पत्नी सुचिता देवी (पिता मुखल महतो) उसके साथ मारपीट करती थी। उसे एक साजिश के तहत ससुराल ले जाया गया और उसकी हत्या कर दी गयी। कुलदीप के भाई रवीन्द्र मेहता ने बताया कि उसके भाई की उसकी गला दबाकर हत्या की गयी थी। उसके गले पर घाब के निशान थे। मेडिकल बोर्ड से शव का पोस्टमार्टम कराकर उसका बिसरा जांच के लिए सुरक्षित रख लिया गया है।